Imtella' Marzu 30, 2021 - Aġġornata 30 Ta' Marzu, 2021 7:56pm Rapport: Mario Xuereb Il-Kap Eżekuttiv tal-Awtorità Maltija għas-Servizzi Finanzjarji Dr Chris Buttigieg qal fl-aħħar sentejn l-MFSA żiedet l-ispezzjonijiet u l-infurzar bid-doppju. Intervistat dalgħodu waqt il-programm TVAM, Dr Buttigieg spjega li dawn il-passi kellhom jittieħdu irrispettivament mill-Moneyval. Qal li x-xogħol ta' skrutinju li sar mill-MFSA fl-aħħar sentejn se jirrendi f'riżultati biex is-settur finanzjarju jkompli jikber b'mod sostenibbli. Waqt TVAM il-Kap Eżekuttiv tal-Awtorità Maltija għas-Servizzi Finanzjarji Dr Christopher Buttigieg qal li fl-2020 l-Awtorità rduppjat l-infurzar u setgħet tagħmel dan għax żiedet ir-riżorsi. "Żidna r-riżorsi minn 2018 għal 2020 minn 300 members of staff għal 450. Bħala inspections irduppjajnihom ukoll. Minn 168 inspections fit-2018, fit-2020 għamilna 'l fuq minn 400. Meta int se tagħmel aktar supervisory engagement se joħorġu aktar affarijiet." Dr Buttigieg qal li dan xorta jaf ma jkunx biżżejjed. "L-ebda regolatour fid-dinja ma jista' jiggarantixxi a risk free system. Impjegati biżżejjed qatt mhu se jkollok. Int li qed tipprova tagħmel hu li jkollok ċertu ammont ta' supervisory engagement." Mistoqsi jekk l-iżviluppi tal-aħħar xhur, b'numru ta' kumpaniji u individwi jitressqu l-qorti fuq akkużi ta' ħasil ta' flus jew frodi, humiex indikatur li l-industrija tas-servizzi finanzjarji tinsabx fi kriżi, Dr Buttigieg wieġeb le. "Ma nahsibx li qegħdin fi kriżi. Nemmen li kien hemm ċertu weaknesses. Dawk qed jiġu indirizzati b'mod serju mill-istituzzjonijiet. Qed inħarsu compliance culture fil-livell tal-indistrija. Dik hija importanti li jkun hemm trust. Nemmen bl-isforz li qed isir illum din l-industrija se tissaħħaħ u tikber aktar." Mitlub jikkummenta dwar ir-rapporti fuq possibilità ta' rapport pożittiv mill-investigazzjoni tal-Moneyval, Dr Buttigieg kien kawt ħafna. Jidher biss jien ngħid li fadal plenary tal-moneyval u fadal test ieħor. Jien prudenti ħafna." Huwa temm jgħid li s-superviżjoni u l-governanza tas-settur kellhom jissaħħu irrispettivament mill-Moneyval.